6. Lånepulje til energiforbedringer på fritids- og folkeoplysningsområdet (Åben)
Tidl. politisk behandling
Forventet sagsgang
KF-U, ØK, BY
Lovgrundlag
SAGENS INDHOLD
Byrådet skal i denne sag godkende en ramme på 5 mio. kr. til en lånepulje til energiforbedringer på fritids- 
og folkeoplysningsområdet. 
Partierne bag budgetaftalen 2023-26 ønsker at bidrage aktivt til at afbøde konsekvenserne af de stigende 
energipriser for selvejende haller, svømmehaller, foreninger og andre institutioner inden for fritids- og 
folkeoplysningsområdet. Derfor tilbydes de lån hos Favrskov Kommune til energiforbedringer. Partierne 
bag budgetaftalen 2023-26 har besluttet, at der skal fremlægges en sag til politisk behandling i 2022 med 
henblik på en hurtig iværksættelse af de energiforbedrende initiativer.
Lånepuljen til energiforbedringer på fritids- og folkeoplysningsområdet er en opfølgning på puljen til 
energioptimering på folkeoplysningsområdet, hvor Byrådet tidligere har afsat 5,8 mio. kr. i perioden 2018-
21. Det foreslås, at den nye lånepulje afsættes til varmepumper, udskiftning af varmekilder, solceller eller 
andre energieffektive løsninger på fritids- og folkeoplysningsområdet, der kan bidrage til at reducere 
energiforbruget og CO2-udledningen og understøtte haller, svømmehaller og foreninger, der er pressede 
af de store prisstigninger på energi. Lånene gives til de haller, svømmehaller og foreninger, der trænger 
mest og opnår det bedste løsning samlet set. 
Haller, svømmehaller, foreninger med egne lokaler eller bygninger samt andre institutioner tilbydes et lån 
hos Favrskov Kommune til at gennemføre konkrete energiforbedrende tiltag. Det foreslås, at lånene 
bevilges med 3% i rente og en løbetid på op til 10 år. Tilbagebetalingen på lånene sker først, når 
energiforbedringstiltagene er implementeret. 
Det foreslås, at samarbejdet med den eksterne konsulent, som varetog opgaven i forbindelse med 
energioptimering på folkeoplysningsområdet, fortsætter. Den eksterne konsulent skal bistå med 
kvalificering af projekterne samt udbud, jf. reglerne for offentlige udbud på de største og mest komplicerede 
projekter. Udgiften til den eksterne konsulent forventes at udgøre 10% af rådighedsbeløbet på 5 mio. kr. 
Udgiften til den eksterne konsulent betales af hallerne, svømmehallerne m.fl. via tilbagebetaling af det 
kommunale lån.  
Lånepuljen foreslås udmøntet af Kultur- og Fritidsudvalget i foråret 2023 på baggrund af en 
ansøgningsrunde blandt haller, svømmehaller, foreninger og andre institutioner. Processen indledes med 
et møde for ansøgerne, hvor den eksterne konsulent deltager. Ansøgningerne forhåndsscreenes af den 
eksterne konsulent med henblik på at vurdere de konkrete energiforbedringsforslag inden Kultur- og 
Fritidsudvalgets udmøntning af lånepuljen. Det foreslås, at lånepuljen ophører medio 2024, hvor det 
forventes, at de energiforbedrende tiltag vil være gennemført. 
VURDERING
Byråd
29. november 2022  19:00
Sagsnr. EMN-2022-01327
DokID: 2615549
Cecilie Jacobsen
Børn og Kultur vurderer, at lånepuljen kan medvirke til at afbøde konsekvenserne af de stigende 
energipriser for hallerne og svømmehallerne m.fl. På nuværende tidspunkt er energipriserne væsentligt 
højere end normalt, og det må forventes, at energipriserne fortsat vil stige. Derfor forventes der ikke 
umiddelbart at være store økonomiske besparelser forbundet med lånepuljen, sammenlignet med et 
”normalt” niveau, idet der samtidigt skal afdrages på lånene til energiforbedringer.
Børn og Kultur vurderer desuden, at lånepuljen kan understøtte Favrskov Kommunes fortsatte arbejde med 
den grønne omstilling og energibesparende initiativer. Lånepuljen kan bidrage til at reducere 
energiforbruget og CO2 udledningen i [adresse] yderligere.
I byggesektoren er der fortsat leveranceproblemer samt usædvanlige prisstigninger på byggematerialer og 
håndværkerydelser. Det kan medføre, at der vil blive udført færre energiforbedrende tiltag for de afsatte 
puljemidler, eller at de kan blive forskudt tidsmæssigt.
ØKONOMI
Lånene til haller, svømmehaller, foreninger m.fl., herunder udgifter forbundet med den eksterne konsulent, 
bevilliges af rammen på de 5 mio. kr. Rammen finansieres i første omgang af kassebeholdningen. Trækket 
på kassebeholdningen vil blive udlignet i takt med tilbagebetalingerne af låneydelserne. 
Udgifterne til den eksterne konsulent administreres af Favrskov Kommune, og der søges i den forbindelse 
en anlægsbevilling med tilhørende rådighedsbeløb på 0,5 mio. kr. Rådighedsbeløbet finansieres af 
kassebeholdningen og vil blive udlignet i takt med tilbagebetalinger af låneydelserne. 
Tilbagebetalingen på lånene sker først, når energiforbedringstiltagene er implementeret. Låneydelserne 
indarbejdes i budgetopfølgninger i takt med, at lånene oprettes. 
Der vil i forbindelse med lånene blive udarbejdet pantebreve som sikkerhedsstillelse, såfremt lånene er 
højere end 500.000 kr. Udgifterne forbundet med pantebrevene vil særskilt blive afholdt af [adresse] 
Kommune.
Lån fra [adresse] må ikke vedrøre eller have nogen sammenhæng til eventuelle kommercielle 
aktiviteter. Haller, svømmehaller, foreninger m.fl. gøres bekendt hermed i forbindelse med de konkrete 
projekter. 
INDDRAGELSE
Børn og Kultur vil løbende være i dialog med haller, svømmehaller, foreninger med egne lokaler eller 
bygninger samt andre institutioner i forbindelse med ansøgningerne og gennemførelsen af de konkrete 
projekter. 
INDSTILLING
Direktøren for Børn og Kultur indstiller til Byrådet:
1.
At godkende en ramme på 5 mio. kr. til energiforbedrende tiltag på fritids- og folkeoplysningsområdet 
finansieret af kassen.
2.
At godkende en anlægsbevilling med tilhørende rådighedsbeløb på 0,5 mio. kr. til udgifter til ekstern 
konsulent. 
3.
At godkende en anlægsbevilling med tilhørende rådighedsbeløb til indtægter på 0,5 mio. kr. 
vedrørende ekstern konsulent. 
BESLUTNING
Kultur- og Fritidsudvalget, 10. november 2022:
Fraværende: Ingen
Ad 1. Indstilles godkendt. Kultur- og Fritidsudvalget orienteres om interessen for lånetilbuddet.
Ad 2. og 3. Indstilles godkendt.
Økonomiudvalget, 22. november 2022:
Fraværende: Ingen
Indstillingen fra Kultur- og Fritidsudvalget indstilles godkendt.
Byrådet, 29. november 2022:
Fraværende: Tom Jørgensen og Elna Holm
Godkendt.
Bilag
